CELEX: 32016D0915
Language: mt
Date: 2016-05-30 00:00:00
Title: Deċiżjoni tal-Kunsill (UE) 2016/915 tat-30 ta' Mejju 2016 dwar il-pożizzjoni li għandha tittieħed f'isem l-Unjoni Ewropea fir-rigward tal-istrument internazzjonali li għandu jitfassal fi ħdan il-korpi tal-ICAO u maħsub biex iwassal għall-implimentazzjoni mill-2020 ta' miżura globali unika bbażata fuq is-suq għall-emissjonijiet mill-avjazzjoni internazzjonali

10.6.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 153/32
            
         DEĊIŻJONI TAL-KUNSILL (UE) 2016/915
   tat-30 ta' Mejju 2016
   dwar il-pożizzjoni li għandha tittieħed f'isem l-Unjoni Ewropea fir-rigward tal-istrument internazzjonali li għandu jitfassal fi ħdan il-korpi tal-ICAO u maħsub biex iwassal għall-implimentazzjoni mill-2020 ta' miżura globali unika bbażata fuq is-suq għall-emissjonijiet mill-avjazzjoni internazzjonali
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 192(1), flimkien mal-Artikolu 218(9), tiegħu,
   Wara li kkunsidra l-proposta tal-Kummissjoni Ewropea,
   Billi:
   
               (1)
            
            
               Mill-avjazzjoni internazzjonali, l-emissjonijiet tal-gassijiet serra jirrappreżentaw aktar minn 2 % tal-emissjonijiet globali u qed jikbru b'mod esponenzjali, bi previżjonijiet għall-2050 li jekk kollox jibqa' kif inhu, dawn l-emissjonijiet mill-attivitajiet tal-avjazzjoni internazzjonali jaf jiżdiedu aktar minn 200 % meta mqabbla mal-livelli fi żmienna. Sal-2050, l-emissjonijiet tal-gassijiet serra għandhom jonqsu sa għallinqas 50 % inqas mil-livelli tagħhom fl-1990. Sabiex jinkiseb dak it-tnaqqis fl-emissjonijiet, kull settur tal-ekonomija għandu jagħti sehmu, inkluż dak tal-avjazzjoni internazzjonali.
            
         
               (2)
            
            
               F'Diċembru tal-2015, il-21 Konferenza tal-Partijiet għall-Konvenzjoni Qafas tan-NU dwar it-Tibdil fil-Klima ġiet konkluża b'suċċess bl-adozzjoni tal-Ftehim ta' Pariġi, li għandu l-għan li jillimita ż-żieda fit-temperatura globali b'ferm inqas minn 2 °C meta mqabbla mal-livelli preindustrijali, u jkompli l-isforzi biex jillimita ż-żieda fit-temperatura għal 1,5 °C.
            
         
               (3)
            
            
               L-Organizzazzjoni tal-Avjazzjoni Ċivili Internazzjonali (l-ICAO) ġiet stabbilita bil-Konvenzjoni ta' Chicago dwar l-Avjazzjoni Ċivili Internazzjonali tal-1944. L-Istati Membri tal-Unjoni huma Partijiet Kontraenti għal dik il-Konvenzjoni u membri fl-ICAO, filwaqt li l-Unjoni għandha status ta' osservatur f'ċertu laqgħat tal-ICAO, inkluża l-Assemblea triennali tal-ICAO. L-Unjoni u l-Istati Membri tagħha huma Partijiet għall-Protokoll ta' Kjoto tal-1997, li jobbligahom isegwu l-limitazzjoni tal-emissjonijiet tal-gassijiet serra mill-avjazzjoni internazzjonali permezz tal-ICAO. Id-Deċiżjoni 1600/2002/KE tal-Parlament Ewropew u tal-Kunsill (1) sejħet lill-Unjoni biex tidentifika u tieħu azzjonijiet speċifiċi biex inaqqsu l-emissjonijiet tal-gassijiet serra mill-avjazzjoni internazzjonali jekk sal-2002 fl-ICAO ma tiġi miftiehma l-ebda azzjoni.
            
         
               (4)
            
            
               It-33 Sessjoni tal-Assemblea tal-ICAO (fl-2001) approvat l-iżvilupp ta' sistema ta' skambju miftuħ ta' kwoti tal-emissjonijiet għall-avjazzjoni internazzjonali (2). Fl-2004, il-Kumitat tal-ICAO dwar il-Protezzjoni tal-Ambjent mill-Avjazzjoni rrakkomanda li ma għandhiex tibqa' tiġi żviluppata sistema ta' skambju tal-kwoti tal-emissjonijiet speċifika għall-avjazzjoni u bbażata fuq strument legali ġdid fl-awspiċi tal-ICAO. Il-35 Sessjoni tal-Assemblea tal-ICAO (fl-2004) approvat l-iżvilupp ulterjuri ta' sistema ta' skambju miftuħ ta' kwoti tal-emissjonijiet u l-possibilità li l-Istati Kontraenti tal-ICAO jinkorporaw l-emissjonijiet mill-avjazzjoni internazzjonali fl-iskemi tagħhom tal-iskambju tal-kwoti tal-emissjonijiet (3), iżda s-36 Sessjoni tal-Assemblea tal-ICAO (fl-2007) sejħet biex l-operaturi tal-inġenji tal-ajru bbażati fi Stati Kontraenti oħrajn tal-ICAO jkunu eżentati sakemm ma jiġix miftiehem fuq bażi reċiproka bejn dawk l-Istati biex jimplimentaw sistema ta' skambju ta' kwoti tal-emissjonijiet fuq operaturi tal-inġenji tal-ajru ta' Stati Kontraenti oħrajn tal-ICAO (4). L-Unjoni, l-Istati Membri tagħha u Stati Ewropej oħra żammew id-dritt b'mod konsistenti li japplikaw miżuri bbażati fuq is-suq (MBMs), b'mod mhux diskriminatorju, għal kull operatur tal-inġenji tal-ajru li jipprovdi servizzi minn, lejn jew fit-territorju tagħhom, filwaqt li fakkru li l-Konvenzjoni ta' Chicago tirrikonoxxi d-drittijiet tal-Partijiet tagħha li japplikaw, b'mod mhux diskriminatorju, il-liġijiet u r-regolamenti tal-avjazzjoni tagħhom stess għall-inġenji tal-ajru tal-Istati kollha (5) li jipprovdu servizzi lejn, minn jew fit-territorju tagħhom.
            
         
               (5)
            
            
               Filwaqt li jqisu li l-limitazzjoni fl-emissjonijiet tal-gassijiet serra mill-avjazzjoni internazzjonali hija kontribut essenzjali f'konformità mal-impenji ta' tnaqqis fl-emissjonijiet globali, il-Parlament Ewropew u l-Kunsill adottaw id-Direttiva 2008/101/KE (6) li temenda d-Direttiva 2003/87/KE (7). Il-ħames premessa tad-Direttiva 2008/101/KE ssemmi li l-Unjoni se taħdem biex tiżgura li tali ftehim globali li jkollu l-ħsieb irażżan iż-żieda fit-temperatura globali jinkludi miżuri biex inaqqsu l-emissjonijiet tal-gassijiet serra mill-avjazzjoni u, jekk dan ikun il-każ, il-Kummissjoni għandha tikkunsidra liema emendi huma meħtieġa fid-Direttiva 2003/87/KE, fejn din tapplika għall-operaturi tal-inġenji tal-ajru.
            
         
               (6)
            
            
               Il-Komunikazzjoni tal-Kummissjoni lill-Parlament Ewropew u lill-Kunsill dwar “Il-Protokoll ta' Pariġi — Pjan ta' Azzjoni għal ġlieda kontra t-tibdil fil-klima globali wara l-2020” tenfasizza li qabel tintemm l-2016, l-ICAO għandha tirregola b'mod effettiv l-emissjonijiet mill-avjazzjoni internazzjonali. Il-laqgħa li jmiss tal-Assemblea tal-ICAO se ssir fl-2016, u għandha tilħaq ftehim fuq strument internazzjonali maħsub li jwassal għall-implimentazzjoni mill-2020 ta' MBM globali unika għall-emissjonijiet mill-avjazzjoni internazzjonali
            
         
               (7)
            
            
               It-38 Sessjoni tal-Assemblea tal-ICAO (fl-2013) iddeċidiet li l-ICAO u l-Istati Kontraenti tagħha, flimkien ma' organizzazzjonijiet rilevanti tal-ambjent u tal-avjazzjoni f'kull Stat Kontraenti tal-ICAO, jaħdmu id f'id u jagħmlu l-almu tagħhom biex jintlaħaq għan indikattiv kollettiv u globali għat-terminu medju li mill-2020 l-emissjonijiet netti u globali tal-karbonju mill-avjazzjoni internazzjonali jinżammu fl-istess livell u ddeċidiet li tiżviluppa MBM globali għall-emissjonijiet mill-avjazzjoni internazzjoni u li tirrapporta r-riżultati ta' ħidmitha biex tittieħed deċiżjoni waqt id-39 Sessjoni tal-Assemblea tal-ICAO (fl-2016). Fl-2020 hu mistenni li l-emissjonijiet mill-avjazzjoni internazzjonali jkunu madwar 70 % ogħla mill-2005 (8) u b'mod konsistenti l-Unjoni u l-Istati Membri tagħha argumentaw li l-mira ta' tnaqqis globali fl-emissjonijiet tal-gassijiet serra mill-avjazzjoni internazzjonali għandha tkun tnaqqis ta' 10 % sal-2020 meta mqabbla mal-livelli fl-2005. Iżda jidher li hu l-waqt opportun għall-Unjoni biex tippromwovi li fi żmien pjuttost qasir tiġi żviluppata MBM globali biex l-emissjonijiet tal-gassijiet serra mill-avjazzjoni internazzjonali jiġu limitati sa livelli mhux ogħla mil-livelli tagħhom fl-2020, b'kunsiderazzjoni ta' reviżjoni tal-objettiv matul iż-żmien, kif ikun meħtieġ.
            
         
               (8)
            
            
               Biex fl-Assemblea tal-ICAO tal-2016 jitħaffef il-progress lejn strument internazzjonali adatt, il-Parlament Ewropew u l-Kunsill iddeċidew, permezz tar-Regolament (UE) Nru 421/2014 (9), li jqisu fuq bażi temporanja li r-rekwiżiti tad-Direttiva 2003/87/KE huma sodisfatti fir-rigward ta' titjiriet minn u lejn l-ajrudromi li jinsabu f'pajjiżi barra miż-Żona Ekonomika Ewropea (iż-ŻEE). B'dan, l-Unjoni enfasizzat li r-rekwiżiti legali jistgħu jiġu applikati fir-rigward ta' titjiriet minn u lejn l-ajrudromi li jinsabu fi Stati taż-ŻEE, bl-istess mod kif jistgħu jiġu applikati r-rekwiżiti legali fir-rigward ta' titjiriet bejn tali ajrudromi.
            
         
               (9)
            
            
               Id-Direttiva 2003/87/KE, kif emendata mir-Regolament (UE) Nru 421/2014, tistabbilixxi ċerti obbligi għall-Kummissjoni wara d-39 Sessjoni tal-Assemblea tal-ICAO (fl-2016). Il-Kummissjoni għandha tirrapporta lill-Parlament Ewropew u lill-Kunsill dwar l-azzjonijiet li jimplimentaw ftehim internazzjonali dwar MBM globali mill-2020 li jnaqqas l-emissjonijiet tal-gassijiet serra mill-avjazzjoni internazzjonali b'mod mhux diskriminatorju. Fir-rapport tagħha, il-Kummissjoni għandha tikkunsidra dawk l-iżviluppi fil-kamp ta' applikazzjoni adattat għall-kopertura tal-emissjonijiet tal-attività minn jew lejn l-ajrudromi li jinsabu f'pajjiżi li mhumiex fiż-ŻEE mill-1 ta' Jannar 2017 'il quddiem, u fejn xieraq għandha tinkludi proposti b'reazzjoni għalihom.
            
         
               (10)
            
            
               Jinħtieġ li tiġi stabbilita l-pożizzjoni li trid tittieħed, f'isem l-Unjoni, fir-rigward tal-istrument internazzjonali li għandu jitfassal fi ħdan il-korpi tal-ICAO u maħsub biex iwassal għall-implimentazzjoni mill-2020 ta' MBM globali unika għall-emissjonijiet mill-avjazzjoni internazzjonali.
            
         
               (11)
            
            
               Minkejja li mhijiex membru tal-ICAO, l-Unjoni għandha status ta' osservatur, li jista' jippermetti lill-Kummissjoni biex tieħu parti f'ċerti diskussjonijiet fil-korpi rilevanti tal-ICAO, inkluża l-Assemblea, biex tappoġġa l-pożizzjoni tal-Unjoni.
            
         
               (12)
            
            
               Jinħtieġ li tiġi adottata pożizzjoni tal-Unjoni ferm qabel l-Assemblea tal-ICAO li jmiss,
            
         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed, f'isem l-Unjoni, fir-rigward tal-istrument internazzjonali li għandu jitfassal fi ħdan il-korpi tal-ICAO u maħsub biex iwassal għall-implimentazzjoni mill-2020 ta' miżura globali unika bbażata fuq is-suq għall-emissjonijiet mill-avjazzjoni internazzjonali, għandha tkun skont l-Anness.
   Hija għandha tiġi espressa mill-Istati Membri li jaġixxu b'mod konġunt, fl-interess tal-Unjoni, fi ħdan il-korpi tal-ICAO, u assistiti mill-Kummissjoni, f'konformità mal-istatus ta' osservatur tal-Unjoni, f'diskussjonijiet dwar l-MBM globali unika.
   Artikolu 2
   Il-Kummissjoni għandha żżomm lill-korpi rilevanti tal-Kunsill infurmati bis-sħiħ dwar id-diskussjonijiet li jkunu għaddejjin dwar l-MBM globali unika. Sabiex jinżammu kemm il-konsistenza tal-pożizzjoni tal-Unjoni kif ukoll l-applikazzjoni korretta tat-termini tal-Anness, il-Kummissjoni għandha, matul il-proċess kollu, tittrasmetti lill-korpi rilevanti tal-Kunsill dokumenti preparattivi li jiddeskrivu l-pożizzjoni dettaljata, kull meta dan ikun meħtieġ, fid-dawl tal-iżviluppi fil-korpi tal-ICAO, għall-kunsiderazzjoni u approvazzjoni, partikolarment matul u wara l-208 Kunsill tal-ICAO.
   B'kont meħud tal-progress fl-ICAO, il-korpi rilevanti tal-Kunsill għandhom jelaboraw aktar il-pożizzjoni tagħhom, partikolarment fir-rigward tal-futur tal-leġiżlazzjoni rilevanti tal-Unjoni fi ħdan dak il-qafas tal-ICAO.
   Artikolu 3
   Din id-Deċiżjoni tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, it-30 ta' Mejju 2016.
      
         
            Għall-Kunsill
         
         
            Il-President
         
         M.J. VAN RIJN
      
   
   
      (1)  Id-Deċiżjoni Nru 1600/2002/KE tal-Parlament Ewropew u tal-Kunsill tat-22 ta' Lulju 2002 li tniżżel is-Sitt Programm ta' Azzjoni tal-Komunità Ambjentali (ĠU L 242, 10.9.2002, p. 1).
   
      (2)  Ir-Riżoluzzjoni tal-ICAO A33-7.
   
      (3)  Ir-Riżoluzzjoni tal-ICAO A35-5.
   
      (4)  L-Appendiċi L tar-Riżoluzzjoni A36-22.
   
      (5)  Riżervi dwar ir-Riżoluzzjoni tal-ICAO tal-2007, ir-Riżoluzzjoni tal-ICAO, tal-2010, id-Deċiżjoni tal-Kunsill tal-ICAO fl-2012 li tapprova d-Dikjarazzjoni ta' Delhi, u ir-Riżoluzzjoni tal-ICAO tal-2013, ara http://ec.europa.eu/clima/policies/transport/aviation/documentation_en.htm
   
      (6)  Id-Direttiva 2008/101/KE tal-Parlament Ewropew u tal-Kunsill tad-19 ta' Novembru 2008 li temenda d-Direttiva 2003/87/KE sabiex tinkludi l-attivitajiet tal-avjazzjoni fl-iskema għall-iskambju ta' kwoti tal-emissjonijiet ta' gassijiet serra ġewwa l-Komunità (ĠU L 8, 13.1.2009, p. 3).
   
      (7)  Id-Direttiva 2003/87/KE tal-Parlament Ewropew u tal-Kunsill tat-13 ta' Ottubru 2003 li tistabbilixxi skema għall-iskambju ta' kwoti ta' emissjonijiet ta' gassijiet serra ġewwa l-Komunità u li temenda d-Direttiva 96/61/KE (ĠU L 275, 25.10.2003, p. 32).
   
      (8)  Ara r-riżervi tar-Riżoluzzjoni tal-ICAO tal-2013, taħt in-nota 1 ta' qiegħ il-paġna.
   
      (9)  Ir-Regolament (UE) Nru 421/2014 tal-Parlament Ewropew u tal-Kunsill tas-16 ta' April 2014 li jemenda d-Direttiva 2003/87/KE li tistabbilixxi skema għall-iskambju ta' kwoti ta' emissjonijiet ta' gassijiet serra ġewwa l-Komunità, fid-dawl tal-implimentazzjoni sal-2020 ta' ftehim internazzjonali li japplika miżura globali unika bbażata fuq is-suq għal emissjonijiet tal-avjazzjoni internazzjonali (ĠU L 129, 30.4.2014, p. 1).